ለማገገም 10 ዓመታት ይወስድበታል ቢባልም በስድስት ወራት የቀድሞ ፀጋውን ተጎናጽፏል፤ የስሜን ተራራዎች ብሔራዊ ፓርክ!
የአፍሪካ ሰገነት፣ የኢትዮጵያ ሕብረ ውበት ከተተነበየለት ጊዜ ፈጥኖ አገግሟል።የምድር ከፍታ፣ የምንጮች ጉያ፣ የውበት ሕብር፣ የተፈጥሮ ድንቅ ሚስጥር ነው፡፡ ሲያዩት ደስ በሚል ሐሴት አጎናጽፎ አሻግሮ ይመልሳል፤ መልካም ተስፋ ይለግሳል፡፡ የሕይወት ምግብም ያጎርሳል፤ የስሜን ተራራዎች ብሔራዊ ፓርክ።‹‹ ሀገራችን ጎንደር ስሜን አምባ ራስ፣
ዋልያ የሚያሳድግ እያበላ ገብስ፤›› ተብሎለታል፡፡ ጭላዳ፣ ዋልያና ቀይ ቀበሮ በድንቅ ተፈጥሮ ሲያማትሩ ማየት ልክ የለሽ ውበትን ለማድነቅ ያስችላል፡፡ ‹‹እኔ እበልጥ እኔ እበልጥ›› እንደሚሉ ጎበዛዝት ተያይዘው በጎንደር ሰማይ ሥር የሚገኙት የስሜን ተራራዎች ለኢትዮጵያ ውበት፣ ሀብትና በረከት ናቸው፡፡ ባዘቶ የመሰለ ነጭ ጉም በተራሮቹ ላይ ሲጎተት ሲታይ ደግሞ ሌላ ትንግርት ነው፡፡ እነዚህ ብቻ አይደሉም፤ ከተራሮቹ የሚምዘገዘጉት ምንጮችም አጃኢብ! ያሰኛሉ፡፡የስሜን ተራራዎች ብሔራዊ ፓርክ በዓለማችን ከሚገኙ ውብ ስፍራዎች መካከል ከግንባር ቀደሞቹ የሚጠቀስ እንደሆነ ይነገርለታል፡፡ ኢትዮጵያን የረገጠ ሀገር ጎብኚ በጎንደር ሰማይ ስር የሚገኘውን ይሄን ውብ ተፈጥሮ ያያል፤ በልዩ ገጽታውም ይደነቃል፡፡ በአምስት ወረዳዎች የሚገኙ 42 ቀበሌዎችን አካልሎ የሚገኘው ይህ ውብ ስፍራ ባለፈው ዓመት በፊት በሰደድ እሳት ጉዳት ደርሶበት ነበር፡፡412 ስኩዬር ኪሎ ሜትር ስፋት እንዳለው የሚነገርለት የስሜን ተራራዎች ብሔራዊ ፓርክ 1 ሺህ 45 ሄክታር ያህሉ በእሳት ተቃጥሎ ነበር፡፡ ከቃጠሎው ማግስት በአካባቢው በተደረገ ጥናት ‹‹ፓርኩ መልሶ ለማገገም 10 ዓመታትን ሊጠብቅ ይችላል የሚል ›› ግምት ነበር፡፡ ፓርኩ በአንድ ዓመት ቆይታው በምን ደረጃ ላይ ይገኛል? ስንል ከስሜን ተራራዎች ብሔራዊ ፓርክ ጽህፈት ቤት ጋር ቆይታ አድርገናል፡፡የፓርኩ ጽህፈት ቤት ኃላፊ አቶ አበባው አዛናው ‹‹ከቃጠሎው ማግስት ለተፈጥሮ ምቹና ወቅቱን የጠበቀ ክረምት ስለገባ ፓርኩ በቶሎ እንዲያገግም እድል ሰጥቶታል›› ብለዋል፡፡ ቃጠሎ የደረሰበት 70 በመቶ የሚሆነው የፓርኩ ክፍል የጓሳ ሳር ስለነበር በፍጥነት ማገገሙንም ነው የተናገሩት፡፡ በአሁኑ ወቅት ቃጠሎ የደረሰበትንና ያልደረሰበትን የፓርኩን ክፍል ለመለየት እስከማይቻል ድረስ ማገገሙን አቶ አበባው ተናግረዋል፤ ‘ፓርኩ መልሶ ለማገገም 10 ዓመታትን ሊወስድ ይችላል’ የተባለው ትንበያ ልክ እንዳልነበርም አንስተዋል፡፡ ጉዳት ከደረሰበት ከ90 በመቶ በላይ የሚሆነው ክፍል ማገገሙን ነው ኃላፊው በማሳያነት የጠቀሱት፡፡